Μελέτη επιπέδων βιταμίνης D στην έγκυο και οι επιπτώσεις στο νεογνό
Authors: Σιδέρη Βασιλική 
Published: September 2021

ΠΕΡΙΛΗΨΗΠαρά την ανακάλυψή της πριν από εκατό χρόνια, η βιταμίνη D έχει αναδειχθεί ως μία από τις πιο αμφιλεγόμενες θρεπτικές ουσίες και προορμόνες του 21ου αιώνα. Ο ρόλος της στο μεταβολισμό του ασβεστίου και στην υγεία των οστών είναι αδιαμφισβήτητος, αλλά συζητείται και ο ρόλος της στην ανοσολογική λειτουργία και τη μακροπρόθεσμη υγεία. Μια σειρά από βιολογικές δράσεις, που αφορούν τον πολλαπλασιασμό, τη διαφοροποίηση και την απόπτωση του κυττάρου, συσχετίζονται με την βιταμίνη D, δράσεις οι οποίες είναι εξίσου σημαντικές για την αύξηση και την ανάπτυξη του εμβρύου. Η έλλειψη βιταμίνης D, βαίνει αυξανόμενη τις 3 τελευταίες δεκαετίες, με το ενδιαφέρον της βιβλιογραφίας να επικεντρώνεται σε ομάδες υψηλού κινδύνου, όπως οι έγκυες και τα νεογνά.ΣΚΟΠΟΣ ΤΗΣ ΜΕΛΕΤΗΣ: Η αξιολόγηση των επιπέδων της βιταμίνης D σε υγιείς έγκυες γυναίκες και στα νεογνά τους που ζουν στην Ελλάδα και η αξιολόγηση πιθανών συσχετίσεων μεταξύ της 25-υδροξυ-βιταμίνης D [25 (OH) D] και των ανθρωπομετρικών χαρακτηριστικών των εμβρύων και των νεογνών τουςΥΛΙΚΟ ΚΑΙ ΜΕΘΟΔΟΣ: Στη μελέτη συμμετείχαν 81 υγιείς έγκυες γυναίκες, οι οποίες παρακολουθήθηκαν κατά τη διάρκεια της κύησης, και τα υγιή τελειόμηνα νεογνά τους. Μελετήθηκαν τα δημογραφικά, κοινωνικά χαρακτηριστικά, και οι διατροφικές συνήθειες των εγκύων ,όπως επίσης και τα ανθρωπομετρικά χαρακτηριστικά των εμβρύων και νεογνών τους. Τα επίπεδα της 25(ΟΗ)D και της παραθορμόνης (ΡΤΗ), όπως επίσης και βιοχημικοί δείκτες που σχετίζονταν με το μεταβολισμό των οστών, μετρήθηκαν στον ορό των εγκύων, στο πρώτο τρίμηνο της κύησης, στον τοκετό, σε δείγμα αίματος από τον ομφάλιο λώρο , και στον ορό των νεογνών το τρίτο 24ωρο ζωής.ΑΠΟΤΕΛΕΣΜΑΤΑ: Τα επίπεδα της 25 (ΟΗ)D της μητέρας στη διάρκεια του πρώτου τριμήνου της κύησης ήταν σημαντικά υψηλότερα(22.6±9.2ng/ml) συγκριτικά με τα αντίστοιχα επίπεδα στον τοκετό (19.2±9.2ng/ml) (p<0.001). Επιπλέον τα επίπεδα της 25(ΟΗ)D ,από τον ομφάλιο λώρο, (21.3±9.3ng/ml), ήταν υψηλότερα από τα αντίστοιχα της μητέρας στον τοκετό (p=0.005), και από τα επίπεδα της 25(OH)D του νεογνού (19.4±10.4 ng/ml) (p=0.021), στο τρίτο εικοσιτετράωρο ζωής. Ποσοστό 57,3% των μητέρων στο πρώτο τρίμηνο της κύησης και 46,7% στον τοκετό είχαν επάρκεια βιταμίνης D [25(OH)D>30ng/ml]. Αντίστοιχα, το 55,8% των εμβρύων και το 38,4% των νεογνών είχαν επίπεδα 25(ΟΗ)D>30ng/ml. Σημαντικά θετική συσχέτιση βρέθηκε μεταξύ του μήκους του μηριαίου οστού στη διάρκεια της 22ης εβδομάδας της κύησης και των επιπέδων της 25(ΟΗ) D της μητέρας, στο πρώτο τρίμηνο της κύησης (r=0.36, p=0.048). Το μήκος σώματος του νεογνού (51.5±2.1cm) ήταν σημαντικά μεγαλύτερο στα νεογνά, των οποίων οι μητέρες είχαν επαρκή επίπεδα 25(ΟΗ)D στον τοκετό, συγκρινόμενο με το μήκος των νεογνών (50.6±2.0ng/ml), των οποίων οι μητέρες είχαν έλλειψη ή ανεπάρκεια 25(ΟΗ) D. Καμία συσχέτιση δεν διαπιστώθηκε, μεταξύ των επιπέδων της βιταμίνης D της εγκύου, και του βάρους γέννησης, ή της περιμέτρου κεφαλής, των νεογνών,στη γέννηση.ΣΥΜΠΕΡΑΣΜΑΤΑ: Από τη μελέτη μας προκύπτει ότι, ο επιπολασμός της υποβιταμίνωσης D στις εγκύους είναι υψηλός στην Ελλάδα, μια χώρα με άπλετη ηλιοφάνεια. Η υπoβιταμίνωση αυτή στις εγκύους συσχετίζεται με αντίστοιχη υποβιταμίνωση D των εμβρύων και των νεογνών τους. Επίσης, τα μειωμένα επίπεδα της 25(OH)D της μητέρας συσχετίζονται με μειωμένο μήκος του εμβρυϊκού μηριαίου οστού στην 22η εβδομάδα της κύησης, και ελαττωμένο μήκος σώματος του νεογνού, στη γέννηση